หลังจากที่พบการอัพเดทวัตถุทรงกลมสีดำอันลึกลับใน ... “วงใน” ของนักกินขั้นเทพอย่างคุณ “ไอ้ ตัวแสบ” ซึ่งได้อธิบายไว้ว่ามันคือซาลาเปาผงถ่าน เอาละสิครับ ... งานของแปลกแบบนี้จะพลาดได้ไง เลยรีบเสาะหาแผนที่ความอร่อยและมุ่งหน้ามายัง “ต้าเหยิน ติ่มซำ”
 
[ที่ตั้งและบรรยากาศ] ร้านตั้งอยู่ตรงสาย 3 ตรงข้ามธนาคาร CMIB THAI หรือถ้ามุ่งตรงมาจากป้าแอ๊ะ นมสด ก็เจอจะร้านนี้ตั้งเด่นอยู่ตรงทางแพร่งพอดีครับ ที่จอดรถมีมูลค่ายิ่งกว่าทองคำ อาจจะหายากสักหน่อยในย่านนั้น อาจต้องจอดกันไกลหรือแว๊นซ์มอ’ไซด์มาก็สะดวกดี ภายในร้านกว้างขวาง เพดานสูงชะลูด ดูโล่งๆ น่านั่งดีครับ ลูกค้าส่วนใหญ่จะเป็นทัวร์ เลยพาลทำให้บรรยากาศจอแจ ล้งเล้งๆ พอสมควร -*- 
 
[เมนู] ติ่มซำนานาชนิดทั้งใส่เข่งหรือวางอยู่ในตู้ สามารถเลือกสรรกันได้ตามใจชอบ (ราคาเข่งละ 18 บาท) นอกจากนี้ยังมีหมูกรอบ (จานละ 150 บาท) บะกุ๊ดเต๋ และเครื่องดื่มร้อน/เย็น ครับ 

หลังจากเล็งหาที่นั่งและเลือกสรรติ่มซำกันจนเพลินแล้ว ใช้เวลาไม่นานมากครับ อาหารที่สั่งก็มาเสิร์ฟตรงหน้า เนื่องจากครั้งนี้มาตามรอยซาลาเปาสีดำ ผมก็เลยขอบรรยายซะหน่อย 
 
... ซาลาเปาสีดำลูกนี้มีส่วนผสมของถ่านไม้ (จากไม้ไผ่) โดยเค้าจะเอาถ่านนี้แหละมาต้มกับน้ำและเอามาผสมในแป้ง ถ่านนี้ทานได้ครับ เพราะเป็นแบบเดียวกับที่ใช้ในขนมเปียกปูน ส่วนสรรพคุณทางยาหรือสุขภาพอันนี้ผมก็ไม่แน่ใจครับ ^^ ส่วนรสชาติซาลาเปาลูกนี้ ...เนื้อแป้งนุ่ม แน่นเนื้อกำลังดี ไม่มีผงถ่านให้ระคายปาก ส่วนไส้สังขยาเนียน หวานหอมใช้ได้ โดนใจเลยทีเดียว 

.. ส่วนติ่มซำนานาชนิด ก็อร่อยตามมาตรฐานครับ ทั้งที่เป็นหมูสับ หมูสับผสมกุ้ง ขนมจีบ นึ่งมาได้เป็นอย่างดี ยังคงความชุ่มฉ่ำของตัวไส้เอาไว้ เนื้อแน่น กรุบๆ ดี ทานคู่กับน้ำจิ้มหวานหรือเผ็ดก็อร่อยลงตัว แถมน้ำซุปที่มาจากการนึ่งมีรสหวานๆ เค็มๆ มันๆ ลองแอบซดสักหน่อยก็อร่อยดี เสียดายทางร้านไม่มีผักสดไว้ให้ทานเคียง    

... เครื่องดื่มครั้งนี้ผมเลือกเป็นเก๊กฮวยร้อน (กาละ 40 บาท) อัดแน่นด้วยดอกเก๊กฮวย เลยมีความหอมพอตัว และรสหวานจากการเติมน้ำตาลลงไปนิดหน่อย กลมกล่อมดีครับ ทานกับติ่มซำ ได้ฟีลล์สุดยอด สามารถบอกพนักงานเติมน้ำร้อนได้เรื่อยๆ ครับ        
 
[ความสะอาด] อยู่ในเกณฑ์มาตรฐานครับ เข่งที่ใส่ติ่มซำดูใหม่และสะอาด ไม่มีคราบให้สะกิดใจ ส่วนบริเวณรอบร้าน โต๊ะที่นั่งดูสะอาดดี

[การบริการ] พนักงานที่อยู่ในส่วนรับและนึ่งติ่มซำดูจะโหดๆ สักหน่อย ... จากการสัมผัสแวบแรก แต่ในส่วนคนเก็บเงิน (น่าจะเป็นเจ้าของร้าน ..มั้ง) อัธยาศัยดีมากๆ ครับ เป็นกันเอง ให้ข้อมูลอย่างละเอียด เลยเอามาเล่าสู่กันฟังในรีวิวนี้ได้เลย 

[โดยรวม] ถือว่าเป็นร้านติ่มซำทางเลือกได้อีกร้านหนึ่งเลยทีเดียวครับ สำหรับมื้อเช้าแบบไม่หนักท้องมาก ส่วนรสชาติก็ทำออกมาได้ดีตามมาตรฐานที่เคยทานๆ มาจากหลายร้าน และราคานี่ก็ตามกระแสร้านดังๆ ไปซะละ -*-  เบ็ดเสร็จมื้อนี้ 238 บาท อิ่มอร่อยแบบเบาๆ เอาเป็นว่ารวมๆ ก็โดนใจขอฟาดให้ 4 ดาวละกันครับ ^^ 
